Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ τροποποιητικού του κανονισμού (ΕΚ) αριθ. 1259/1999 σχετικά με τη θέσπιση κοινών κανόνων για τα καθεστώτα άμεσης στήριξης στο πλαίσιο της κοινής γεωργικής πολιτικής

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η Επιτροπή έχει επανειλημμένα εκφράσει την αποφασιστικότητά της να απλουστεύσει την Κοινή Γεωργική Πολιτική (ΚΓΠ).

Η μεταρρύθμιση της ΚΓΠ το 1992 εισήγαγε άμεσες ενισχύσεις σε κατόχους γεωργικών εκμεταλλεύσεων σε ευρεία κλίμακα, προκειμένου να αντισταθμιστεί η μειωμένη στήριξη τιμών. Η εξέλιξη αυτή συνεχίστηκε με το Πρόγραμμα δράσης 2000. Αυτό σημαίνει ότι σήμερα οι περισσότεροι κάτοχοι γεωργικών εκμεταλλεύσεων λαμβάνουν από τους οργανισμούς πληρωμών άμεσες πληρωμές. Το σύστημα διασφαλίζει ότι η εν λόγω στήριξη είναι προς όφελος των κατόχων γεωργικών εκμεταλλεύσεων αλλά, αναπόφευκτα, έχει επίσης ως παρεπόμενο αυξημένη διοικητική επιφόρτιση για τους κατόχους γεωργικών εκμεταλλεύσεων, για τις διοικητικές υπηρεσίες των κρατών μελών και για την Επιτροπή.

Αν και οι περισσότεροι από τους κατόχους γεωργικών εκμεταλλεύσεων λαμβάνουν άμεσες ενισχύσεις, σημαντικός αριθμός από αυτούς εισπράττουν εξαιρετικά χαμηλά ποσά. Σύμφωνα με το ΔΛΔΓΕ (Δίκτυο λογιστικών δεδομένων γεωργικών εκμεταλλεύσεων - FADN), κατά την περίοδο 1996/97 576 400 κάτοχοι γεωργικών εκμεταλλεύσεων, δηλαδή το 23,2% του συνόλου των εκμεταλλεύσεων που συμμετέχουν στο ΔΛΔΓΕ, οι οποίοι λαμβάνουν άμεσες πληρωμές εισέπραξαν λιγότερο από 1 000 ευρώ ενώ 42,8% εισέπραξαν λιγότερο από 2 500 ευρώ. Υφίστανται σημαντικές διακυμάνσεις μεταξύ κρατών μελών. Παραδείγματος χάρη στην Πορτογαλία το 63,2% των κατόχων γεωργικών εκμεταλλεύσεων έλαβαν λιγότερο από 1 000 ενώ το 86,3% λιγότερο από 2 500 ευρώ ανά έτος, για τη Δανία τα σχετικά αριθμητικά δεδομένα ανέρχονται σε 0,4% και 6% αντίστοιχα και για το ΗΒ σε 3,8% και 8,6%. Το μερίδιο γεωργικών εκμεταλλεύσεων που λαμβάνουν λιγότερο από 1 000 ευρώ ήταν υψηλότερο από 20% στην Ελλάδα, την Ισπανία, τις Κάτω Χώρες, την Αυστρία και την Πορτογαλία.

Κατά την ερμηνεία των αριθμητικών αυτών δεδομένων πρέπει να λαμβάνεται υπόψη ότι το πεδίο παρατήρησης του ΔΛΔΓΕ καλύπτει μόνο το 58% των εκμεταλλεύσεων της έρευνας Eurostat 1995 για τη διάρθρωση γεωργικών εκμεταλλεύσεων. Από αυτές το 21% δεν έλαβε κατά την περίοδο 1996/97 καμία από τις άμεσες πληρωμές οι οποίες θα καλύπτονταν από το απλουστευμένο καθεστώς. Είναι δυνατόν να αναμένει κανείς ότι από το 42% των γεωργικών εκμεταλλεύσεων εκτός πεδίου παρατήρησης ΔΛΔΓΕ πολλές μπορεί να είναι εξαιρετικά μικρές εκμεταλλεύσεις.

Οι συνολικές πληρωμές προς κατόχους γεωργικών εκμεταλλεύσεων που λαμβάνουν λιγότερο από 1 000 ευρώ ανέρχονται σε 286,9 εκατ. ευρώ, δηλαδή στο 1,4% του συνόλου των άμεσων ενισχύσεων.

Αν και υφίστανται κάποια απλουστευμένα καθεστώτα (π.χ. για κατόχους γεωργικών εκμεταλλεύσεων που παράγουν λιγότερους από 92 τόνους σιτηρών στον τομέα του καθεστώτος στρεμματικής ενίσχυσης, και για κατόχους εκμεταλλεύσεων με ζωικό κεφάλαιο με λιγότερα από 15 ζώα), τα καθεστώτα ενίσχυσης γενικά δεν κάνουν διάκριση μεταξύ κατόχων εκμεταλλεύσεων οι οποίοι λαμβάνουν μικρά ποσά και εκείνων οι οποίοι λαμβάνουν μεγαλύτερα. Οι όροι επιλεξιμότητας, τα προς συμπλήρωση έντυπα, οι ζητούμενες πληροφορίες και οι διατάξεις όσον αφορά τον έλεγχο είναι τα ίδια.

Προκειμένου να μειωθεί η διαχειριστική επιφόρτιση, ιδίως για κατόχους εκμεταλλεύσεων οι οποίοι λαμβάνουν μικρά ποσά άμεσης ενίσχυσης, η Επιτροπή προτείνει την καθιέρωση απλουστευμένου συστήματος πληρωμής των ενισχύσεων αυτών για κάποια δοκιμαστική περίοδο. Επίσης το καθεστώς αυτό θα επιφέρει σημαντική απλούστευση για τις διοικητικές υπηρεσίες των κρατών μελών τις αρμόδιες για την πληρωμή και τον έλεγχο των ενισχύσεων. Tο διαχειριστικό κόστος της διεκπεραίωσης μιας αίτησης, της πραγματοποίησης πληρωμής και της διενέργειας των αναγκαίων ελέγχων είναι δυνατόν να είναι σημαντικό σε σχέση με τα καταβαλλόμενα ποσά, ιδιαίτερα όταν τα ποσά αυτά είναι χαμηλά. Παράλληλα, το καθεστώς πρέπει να αποφεύγει τυχόν σημαντική επικινδυνότητα επιπρόσθετων δαπανών ή απάτης ή κατάχρησης.

Κατά την περίοδο δοκιμής, το μέγιστο ύψος πληρωμής προς κατόχους γεωργικών εκμεταλλεύσεων στο πλαίσιο του καθεστώτος αυτού θα περιορίζεται σε 1 000 ευρώ ανά έτος. Ο κάτοχος γεωργικής εκμετάλλευσης ο οποίος συμμετέχει στο καθεστώς θα έχει το δικαίωμα να παραμείνει σε αυτό από το έτος κατά το οποίο υποβάλλει την αίτηση συμμετοχής στο καθεστώς μέχρι το τέλος της δοκιμαστικής περιόδου το έτος 2005.

Κατά το τρίτο έτος της δοκιμαστικής περιόδου η Επιτροπή θα εκτιμήσει τα αποτελέσματα του καθεστώτος και είναι δυνατόν να προβεί σε κατάλληλες προτάσεις.

1. ΥΠΟΔΕΙΓΜΑ ΑΠΛΟΥΣΤΕΥΜΕΝΟΥ ΚΑΘΕΣΤΩΤΟΣ

Στο προτεινόμενο απλουστευμένο καθεστώς - αποκαλούμενο στη συνέχεια το "καθεστώς κατόχου μικρής γεωργικής εκμετάλλευσης" - πρέπει να είναι δυνατή η συμμετοχή κατόχων γεωργικών εκμεταλλεύσεων οι οποίοι έχουν ήδη λάβει άμεση ενίσχυση σε κάποια περίοδο αναφοράς, η οποία προτείνεται να είναι τριετής. Κάτοχοι γεωργικών εκμεταλλεύσεων οι οποίοι επιθυμούν να προσχωρήσουν στο καθεστώς πρέπει να υποβάλουν μία μόνο αίτηση κατά την είσοδό τους σε αυτό καθεστώς και λαμβάνουν μία συνολική πληρωμή ανά έτος, η οποία καλύπτει όλες τις άμεσες ενισχύσεις τις καλυπτόμενες από το καθεστώς.

Η συνολική ετήσια πληρωμή θα βασίζεται στο ποσό των άμεσων πληρωμών που ο κάτοχος γεωργικής εκμετάλλευσης έχει λάβει κατά την περίοδο αναφοράς, δηλαδή κατά την τριετία που προηγείται της αίτησής του, με την προϋπόθεση ότι το ανώτατο ποσόν είναι 1 000 ευρώ. Το ποσόν πληρωμής πρέπει να είναι η υψηλότερη από τις απλές μέσες τιμές των τριών ετών ή το ποσον πληρωμής που εισπράχθηκε κατά το πλέον πρόσφατο έτος. Μετά τον καθορισμό του, το ποσόν θα καταβάλλεται μέχρι το τέλος της τριετούς περιόδου, υπό την προϋπόθεση ότι ο κάτοχος γεωργικής εκμετάλλευσης εξακολουθεί να πληροί τους όρους για το απλουστευμένο καθεστώς.

Οι όροι πρέπει να είναι οι απλούστεροι δυνατοί. Προκαταρκτικό όρο αποτελεί το ότι ο κάτοχος γεωργικής εκμετάλλευσης πρέπει προηγουμένως να έχει υποβάλει αίτηση και να έχει λάβει άμεση ενίσχυση, οπότε το καθεστώς δεν προσελκύει κατόχους γεωργικών εκμεταλλεύσεων οι οποίοι δεν έχουν ήδη υποβάλει αίτηση για άμεσες ενισχύσεις. Οι αιτούντες πρέπει να έχουν λάβει ενίσχυση στο πλαίσιο τουλάχιστον ενός από τα καθεστώτα στήριξης τα περιλαμβανόμενα στο καθεστώς κατόχου μικρής γεωργικής εκμετάλλευςης κατά τη διάρκεια καθενός από τα τρία έτη τα προηγούμενα του έτους υποβολής της αίτησης. Έτσι γενικά αποκλείονται από την είσοδο στο καθεστώς κάτοχοι γεωργικών εκμεταλλεύσεων οι οποίοι έχουν πρόσφατα αρχίσει σχετική δραστηριότητα. Προκειμένου οι ενδιαφερόμενοι να είναι επιλέξιμοι για το καθεστώς, πρέπει να έχουν υποβάλει αίτηση στο πλαίσιο των κανονικών καθεστώτων ενίσχυσης για τον απαιτούμενο αριθμό ετών ώστε να πληρούν τα κριτήρια της περιόδου αναφοράς. Η πρόσβαση στο καθεστώς πρέπει να είναι προαιρετική. Κάτοχοι γεωργικών εκμεταλλεύσεων των οποίων οι πληρωμές περιόδου αναφοράς υπερβαίνουν το μέγιστο ποσόν πρέπει να έχουν τη δυνατότητα συμμετοχής, εφόσον δεχθούν να μη λαμβάνουν περισσότερο από το εν λόγω ποσό.

Αν και εισερχόμενος στο απλουστευμένο καθεστώς ο κάτοχος γεωργικής εκμετάλλευσης αποκλείεται από την είσπραξη οποιασδήποτε από τις άμεσες ενισχύσεις οι οποίες αντικαθίστανται, πρέπει να έχει τη δυνατότητα να υποβάλλει αιτήσεις για άλλα είδη άμεσης ενίσχυσης τα οποία δεν καλύπτονται από το καθεστώς. Δεδομένου ότι οι άμεσες ενισχύσεις προορίζονται για ενεργούς κατόχους γεωργικών εκμεταλλεύσεων, εκείνοι οι οποίοι λαμβάνουν ενίσχυση πρόωρης αποχώρησης πρέπει να αποκλείονται από το καθεστώς κατόχου μικρής γεωργικής εκμετάλλευσης.

2. ΚΑΛΥΨΗ ΤΟΥ ΚΑΘΕΣΤΩΤΟΣ ΚΑΤΟΧΟΥ ΜΙΚΡΗΣ ΓΕΩΡΓΙΚΗΣ ΕΚΜΕΤΑΛΛΕΥΣΗΣ

Το καθεστώς κατόχου μικρής γεωργικής εκμετάλλευσης καλύπτει μόνο ενισχύσεις καταβαλλόμενες άμεσα στον κάτοχο γεωργικής εκμετάλλευσης, οπότε δεν είναι δυνατόν να καλύπτεται έμμεση γεωργική στήριξη όπως επιστροφές στην εξαγωγή ή παρέμβαση, που καταβάλλονται στον εξαγωγέα ή στον πωλητή των προϊόντων και βασίζονται σε ακριβείς ποσότητες. Ιδανικά θα έπρεπε να καλύπτει όσο το δυνατόν περισσότερες από τις άμεσες ενισχύσεις τις αναφερόμενες στο παράρτημα του κανονισμού (ΕΚ) αριθ. 1259/1999 του Συμβουλίου. Όμως, για πρακτικούς λόγους, πρέπει να περιορίζεται σε ορισμένες ενισχύσεις.

Κατόπιν τούτου, προτείνεται το καθεστώς να καλύπτει στρεμματικές πληρωμές για αροτραίες καλλιέργειες (περιλαμβανόμενων πληρωμών για αγρανάπαυση, συμπληρώματος και ειδικής ενίσχυσης για σκληρό σίτο και, σε συνέχεια της πρόσφατης μεταρρύθμισης, λιναριού και κάνναβης), στρεμματική ενίσχυση σε οσπριοειδή και ρύζι. Στον τομέα του ζωικού κεφαλαίου προτείνεται να καλύπτονται η ειδική πριμοδότηση και η πριμοδότηση για θηλάζουσες αγελάδες στον τομέα των βοοειδών καθώς και η πριμοδότηση για προβατίνες και αίγες, περιλαμβανόμενου του συμπληρώματος για μειονεκτικές περιοχές, στον τομέα των αιγοπροβάτων, αφήνοντας στην Επιτροπή τη δυνατότητα να τροποποιεί τον εν λόγω κατάλογο ώστε η λειτουργία του καθεστώτος να βελτιώνεται κατά την εφαρμογή του.

Άλλες μορφές άμεσης ενίσχυσης, όπου το ποσόν εξαρτάται αυστηρά από την ποιότητα ή την ποσότητα της παραγωγής, δεν πρέπει να καλύπτονται για το λόγο αυτό. Ως εκ τούτου, από το καθεστώς δεν πρέπει να καλύπτονται ενισχύσεις σε πατατάμυλο, ελαιόλαδο, μπανάνες, καπνό και σπόρους για σπορά.

Η πριμοδότηση σφαγής η προβλεπόμενη στο άρθρο 11 του κανονισμού (ΕΚ) αριθ. 1254/1999 του Συμβουλίου πρέπει να αποκλείεται από το απλουστευμένο καθεστώς, δεδομένου ότι δεν υφίσταται επί χρονικό διάστημα αρκετά μακρό ώστε να αποτελέσει μέρος της βάσης για το μέσον όρο τριετίας. Ο κανονισμός (ΕΚ) αριθ. 1254/1999 επιτρέπει στα κράτη μέλη να καταβάλλουν τη νέα πριμοδότηση σφαγής αυτομάτως στον κάτοχο γεωργικής εκμετάλλευσης χωρίς υποβολή αίτησης εκ μέρους του. Η δυνατότητα αυτή έχει επιλεγεί από όλα εκτός από τέσσερα κράτη μέλη (Ελλάδα, Ισπανία, Γαλλία και Ιταλία). Η πριμοδότηση σφαγής πρέπει να καταβάλλεται σε κατόχους γεωργικών εκμεταλλεύσεων που έχουν ενταχθεί στο καθεστώς κατόχου μικρής γεωργικής εκμετάλλευσης επιπροσθέτως προς το συνολικό ετήσιο ποσόν τους. Όσον αφορά την πληρωμή, εφαρμόζονται οι αυτοί όροι και λεπτομέρειες εφαρμογής όπως και για τους υπόλοιπους κατόχους γεωργικών εκμεταλλεύσεων.

Οι πριμοδοτήσεις για σφαγή εκτός εποχής και για εκτατικοποίηση πρέπει επίσης να αποκλείονται από το καθεστώς για κατόχους μικρών γεωργικών εκμεταλλεύσεων. Οι όροι επιλεξιμότητας είναι εξαιρετικά πολύπλοκοι προκειμένου οι επιδοτήσεις αυτές να περιληφθούν στο απλουστευμένο καθεστώς. Πρέπει να συνεχίσουν να καταβάλλονται σε επιλέξιμους κατόχους γεωργικών εκμεταλλεύσεων που έχουν ενταχθεί στο καθεστώς κατόχου μικρής γεωργικής εκμετάλλευσης επιπροσθέτως προς το συνολικό ετήσιο ποσό που αυτοί θα λαμβάνουν στο πλαίσιο του εν λόγω καθεστώτος.

Η πρόταση θα μπορούσε να σημαίνει ότι το καθεστώς κατόχου μικρής γεωργικής εκμετάλλευσης θα μπορούσε να καλύπτει όλες τις περισσότερο σημαντικές από οικονομική άποψη μορφές άμεσης ενίσχυσης.

Σε περιπτώσεις κατά τις οποίες αποβαίνει προς όφελος είτε των κατόχων γεωργικών εκμεταλλεύσεων είτε των εθνικών διοικητικών υπηρεσιών, είναι δυνατή η καταβολή στους συμμετέχοντες στο καθεστώς ενίσχυσης στο πλαίσιο καθεστώτων άλλων εκτός από το εν λόγω καθεστώς κατόχου μικρής γεωργικής εκμετάλλευσης, συγχρόνως με το συνολικό ετήσιο ποσό, με σκοπό ειδικά τη μείωση του κόστους από άποψη διοικητική και τραπεζική. Είναι δυνατόν να περιλαμβάνονται πληρωμές όπως η πριμοδότηση εκτατικοποίησης και οι πραγματοποιούμενες στο πλαίσιο των καθεστώτων για μειονεκτικές περιοχές και το γεωργοπεριβαλλοντικό πλαίσιο.

Λαμβανόμενου υπόψη ότι το απλουστευμένο καθεστώς τοποθετείται σε δοκιμαστική βάση, για την υλοποίησή του φαίνεται σκόπιμο να δοθεί από το Συμβούλιο στην Επιτροπή η εξουσία να θεσπίζει τους αναγκαίους εκτελεστικούς κανόνες, περιλαμβανόμενης της δυνατότητας παρεκκλίσεων από τους σχετικούς κανονισμούς του Συμβουλίου, ανάλογα με την περίπτωση και στο βαθμό που είναι αναγκαίο για να διασφαλίζεται η επίτευξη του στόχου της απλούστευσης, όσον αφορά τους όρους επιλεξιμότητας, τις ημερομηνίες υποβολής αίτησης και πληρωμής καθώς και διατάξεις που αφορούν τον έλεγχο. Οι παρεκκλίσεις δεν αφορούν κτηνιατρικού χαρακτήρα υποχρεώσεις. Οι εκτελεστικοί κανόνες πρέπει επίσης να κινούνται περί το στόχο της απλούστευσης.

2000/0335 (CNS)

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

τροποποιητικού του κανονισμού (ΕΚ) αριθ. 1259/1999 σχετικά με τη θέσπιση κοινών κανόνων για τα καθεστώτα άμεσης στήριξης στο πλαίσιο της κοινής γεωργικής πολιτικής

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη :

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37,

την πρόταση της Επιτροπής [1],

[1] ΕΕ C..., ..., σ. ...

τη γνώμη του Ευρωπαϊκού Κοινοβουλίου [2],

[2] ΕΕ C..., ..., σ. ...

Εκτιμώντας τα ακόλουθα :

(1) Για τις άμεσες πληρωμές στο πλαίσιο των διάφορων καθεστώτων εισοδηματικής στήριξης στην κοινή γεωργική πολιτική τα στατιστικά δεδομένα δείχνουν ότι υψηλό πλήθος κατόχων γεωργικών εκμεταλλεύσεων λαμβάνουν εξαιρετικά χαμηλά ποσά. Τα καθεστώτα ενίσχυσης δεν κάνουν διάκριση μεταξύ κατόχων γεωργικών εκμεταλλεύσεων που λαμβάνουν μικρά ποσά και εκείνων οι οποίοι λαμβάνουν σημαντικότερα, δεδομένου ότι οι όροι επιλεξιμότητας και οι διοικητικές διατάξεις και οι διατάξεις ελέγχου είναι οι αυτές.

(2) Η συγκρότηση απλουστευμένου καθεστώτος ενίσχυσης για κατόχους γεωργικών εκμεταλλεύσεων οι οποίοι λαμβάνουν μικρά ποσά είναι δυνατόν να συμβάλει στη μείωση της διαχειριστικής επιφόρτισης στο επίπεδο κατόχων γεωργικών εκμεταλλεύσεων, εθνικών διοικητικών υπηρεσιών και της Επιτροπής. Είναι σκόπιμο η αποτελεσματικότητα ενός τέτοιου καθεστώτος να δοκιμασθεί κατά τη διάρκεια κάποιας περιόδου δοκιμής. Κάτοχοι γεωργικών εκμεταλλεύσεων που δικαιούνται μικρά ποσά ή που είναι πρόθυμοι να δεχθούν μικρότερο ποσό ενίσχυσης πρέπει να λαμβάνουν, κατά τη διάρκεια κάποιας ελάχιστης χρονικής περιόδου, μία συνολική πληρωμή ετησίως υπό συνθήκες απλουστευμένες. Λόγω του προσωρινού του χαρακτήρα, η συμμετοχή στο καθεστώς πρέπει να τεθεί σε εθελοντική βάση τόσο για τα κράτη μέλη όσο και για τους κατόχους γεωργικών εκμεταλλεύσεων στα κράτη μέλη που αποφασίζουν να εφαρμόσουν το καθεστώς.

(3) Προκειμένου να απλουστευθούν οι διοικητικές διαδικασίες, πρέπει να επιτραπεί στα κράτη μέλη να πραγματοποιούν εφάπαξ συνδυασμένες πληρωμές στους συμμετέχοντες κατόχους γεωργικών εκμεταλλεύσεων, καλύπτοντας τις ενισχύσεις τις χορηγούμενες στο πλαίσιο του απλουστευμένου αυτού καθεστώτος και εκείνες που χορηγούνται στο πλαίσιο άλλων καθεστώτων στήριξης.

(4) Λαμβανόμενου υπόψη ότι το καθεστώς τοποθετείται σε δοκιμαστική βάση, είναι σκόπιμο να παρασχεθεί στην Επιτροπή η αναγκαία ευελιξία προκειμένου να τεθεί το καθεστώς σε εφαρμογή και, εφόσον κριθεί αναγκαίο, να τροποποιεί ή να διευρύνει τα καθεστώτα ενισχύσεων τα καλυπτόμενα από το εν λόγω καθεστώς. Για την επίτευξη του στόχου της απλούστευσης, μπορεί επιπλέον να αποδειχθεί αναγκαία σε ορισμένες καλώς καθοριζόμενες και αιτιολογημένες περιπτώσεις η παρέκκλιση από τους υφιστάμενους κανόνες τους προβλεπόμενους στους αντίστοιχους κανονισμούς που αφορούν τις ενισχύσεις στήριξης.

(5) ο κανονισμός (ΕΚ) αριθ. 1259/1999 του Συμβουλίου [3] καθιερώνει κοινούς κανόνες για καθεστώτα άμεσης στήριξης στο πλαίσιο της κοινής γεωργικής πολιτικής. Κατόπιν των ανωτέρω είναι σκόπιμη η τροποποίησή του προκειμένου να συμπεριλάβει και το υπόψη απλουστευμένο καθεστώς.

[3] ΕΕ L 160 της 26.6.1999, σ. 113.

(6) Δεδομένου ότι τα μέτρα τα αναγκαία για την εφαρμογή του παρόντος κανονισμού αποτελούν μέτρα διαχείρισης υπό την έννοια του άρθρου 2 της απόφασης 1999/468/ΕΚ του Συμβουλίου, της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [4], πρέπει να εκδοθούν μέσω της διαχειριστικής διαδικασίας της προβλεπόμενης στο άρθρο 4 της εν λόγω απόφασης,

[4] ΕΕ L 184 της 17.7.1999, σ. 23.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 1259/1999 τροποποιείται ως εξής :

1. Παρεμβάλλεται το ακόλουθο άρθρο 2α :

"Άρθρο 2a

1. Για τα έτη 2002 έως 2005, θεσπίζεται απλουστευμένο καθεστώς στο πλαίσιο του οποίου τα κράτη μέλη δύνανται να αποφασίζουν να πραγματοποιούνται οι πληρωμές για τα ακόλουθα καθεστώτα στήριξης υπό τους όρους του παρόντος άρθρου και τους κανόνες τους θεσπιζόμενους για την εφαρμογή του.

-στρεμματικές πληρωμές για αροτραίες καλλιέργειες, περιλαμβανόμενων πληρωμών για αγρανάπαυση και περιλαμβανόμενων του συμπληρώματος και της ειδικής ενίσχυσης για το σκληρό σίτο, όπως προβλέπεται σχετικά στα άρθρα 2 και 5 του κανονισμού (ΕΚ) αριθ. 1251/1999 [5],

[5] ΕΕ L 160 της 26.6.1999, σ. 1.

-στρεμματική ενίσχυση για οσπριοειδή, όπως προβλέπεται σχετικά στο άρθρο 1 του κανονισμού (ΕΚ) αριθ. 1577/96 [6],

[6] ΕΕ L 206 της 16.8.1996, σ. 4.

-στρεμματική ενίσχυση για ρύζι, όπως προβλέπεται σχετικά στο άρθρο 6 του κανονισμού (ΕΚ) αριθ. 3072/95 [7],

[7] ΕΕ L 329 της 30.12.1995, σ. 18.

-ειδική πριμοδότηση. πριμοδότηση για θηλάζουσες αγελάδες, περιλαμβανόμενης της πριμοδότησης της καταβαλλόμενης για δαμάλεις και περιλαμβανόμενης της συμπληρωματικής εθνικής πριμοδότησης για θηλάζουσες αγελάδες σε περίπτωση συγχρηματοδότησης. συμπληρωματικές πληρωμές, όπως προβλέπεται σχετικά στα άρθρα 4, 6 και 10 του κανονισμού (ΕΚ) αριθ. 1254/1999 [8],

[8] ΕΕ L 160 της 26.6.1999, σ. 21.

-πριμοδότηση για προβατίνες και αίγες και συμπληρώματα για μειονεκτικές περιοχές, όπως προβλέπεται σχετικά στο άρθρο 5 του κανονισμού (ΕΚ) αριθ. 2467/98 [9] του Συμβουλίου.

[9] ΕΕ L 312 της 20.11.1998, σ. 1.

Στη συνέχεια, οι κανονισμοί οι αναφερόμενοι στην πρώτη υποπαράγραφο αποκαλούνται οι "σχετικοί κανονισμοί".

2. Η συμμετοχή στο απλουστευμένο καθεστώς τίθεται σε βάση εθελουσία. Οι αιτούντες έχουν πρόσβαση στο καθεστώς εφόσον έχουν ήδη λάβει ενίσχυση στο πλαίσιο τουλάχιστον ενός από τα καλυπτόμενα από αυτό καθεστώτα στήριξης κατά τη διάρκεια καθενός από τα τρία έτη τα προηγούμενα του έτους υποβολής της αίτησης. Κάτοχοι γεωργικών εκμεταλλεύσεων που λαμβάνουν ενίσχυση πρόωρης αποχώρησης κατά τις διατάξεις του κανονισμού (ΕΚ) αριθ. 1257/1999 δεν δύνανται να συμμετέχουν στο καθεστώς.

3. Το ποσόν το οποίο είναι δυνατόν να εισπραχθεί στο πλαίσιο του καθεστώτος ανέρχεται κατ´ανώτατο όριο μέχρι :

α) τη μέση τιμή των ποσών τα οποία έχουν εισπραχθεί στο πλαίσιο των σχετικών κανονισμών κατά τα τρία έτη τα προηγούμενα του έτους υποβολής της αίτησης,

β) το συνολικό ποσό που έχει εισπραχθεί στο πλαίσιο των σχετικών κανονισμών κατά τα έτη τα προηγούμενα του έτους υποβολής της αίτησης.

Στον υπολογισμό περιλαμβάνονται στρεμματικές ενισχύσεις για λινάρι και καννάβι προβλεπόμενες στο άρθρο 4 του κανονισμού (ΕOΚ) αριθ. 1308/70 του Συμβουλίου [10].

[10] ΕΕ L 146 της 4.7.1970, σ. 1.

4. Κατ´ όριο το ποσό που αναφέρεται στην παράγραφο 3 δεν υπερβαίνει τα 1 000 EUR. Εντούτοις, αιτούντες οι οποίοι θα είχαν δικαίωμα να λάβουν υψηλότερα ποσά στο πλαίσιο των σχετικών κανονισμών είναι δυνατόν να επιλέξουν τη συμμετοχή τους στο απλουστευμένο καθεστώς, εφόσον συμφωνούν να λάβουν ποσό το οποίο δεν υπερβαίνει τα 1 000 EUR. Ενισχύσεις στο πλαίσιο του απλουστευμένου καθεστώτος καταβάλλονται άπαξ του έτους, αρχής γενομένης από το έτος κατά το οποίο έχει υποβληθεί η αίτηση για συμμετοχή στο καθεστώς, μέχρι το έτος 2005.

5. Τα κράτη μέλη δύνανται να αποφασίζουν το συνδυασμό πληρωμών στο πλαίσιο του απλουστευμένου καθεστώτος με πληρωμές στο πλαίσιο οποιουδήποτε άλλου καθεστώτος."

2. Το άρθρο 11 αντικαθίσταται από τα ακόλουθα :

"Άρθρο 11

Λεπτομερείς κανόνες

1. Η Επιτροπή επικουρείται από την Επιτροπή Διαχείρισης για τα Σιτηρά τη συγκροτούμενη με βάση τις διατάξεις του άρθρου 23 του κανονισμού (ΕΚ) αριθ. 1766/92 του Συμβουλίου [11] ή, κατά περίπτωση, από άλλες σχετικές επιτροπές διαχείρισης συγκροτούμενες με άλλους κανονισμούς για την κοινή οργάνωση γεωργικών αγορών.

[11] ΕΕ L 181 της 1.7.1992, σ. 21.

2. Κατά την αναφορά στην παρούσα παράγραφο ισχύει η διαδικασία διαχείρισης η καθοριζόμενη στο άρθρο 4 της απόφασης 1999/468/EΚ, σύμφωνα με τις διατάξεις του άρθρου 7 παράγραφος 3 της εν λόγω απόφασης.

3. Η περίοδος η προβλεπόμενη στο άρθρο 4 παράγραφος 3 της απόφασης 1999/468/EΚ είναι ένας μήνας.

4. Σύμφωνα με τις διατάξεις της παραγράφου 2, η Επιτροπή εκδίδει :

-λεπτομερείς κανόνες για την εφαρμογή του άρθρου 2α, περιλαμβανόμενων τυχόν τροποποιήσεων του καταλόγου καθεστώτων στήριξης καλυπτόμενων από το απλουστευμένο καθεστώς καθώς και τυχόν παρεκκλίσεων από τους σχετικούς κανονισμούς, αναγκαίων για την επίτευξη του στόχου της απλούστευσης, κυρίως σχετιζόμενες με τους όρους επιλεξιμότητας, τις ημερομηνίες τις σχετικές με την αίτηση και την πληρωμή και τις διατάξεις ελέγχου,

-τροποποιήσεις του παραρτήματος οι οποίες ενδέχεται να είναι αναγκαίες λαμβανόμενων υπόψη των κριτηρίων του άρθρου 1, και

-κατά περίπτωση, λεπτομερείς κανόνες για την εφαρμογή του παρόντος κανονισμού περιλαμβανόμενων, ειδικότερα, των μέτρων των αναγκαίων για την αποφυγή της παράκαμψης των διατάξεων των άρθρων 3 και 4, καθώς και εκείνων που αφορούν το άρθρο 7."

Άρθρο 2

Ο παρών κανονισμός τίθεται σε ισχύ την έβδομη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

>ΘΕΣΗ ΠIΝΑΚΑ>